
ГЛАВА I. ОБЩИ ПОЛОЖЕНИЯ
Член 1. ПРЕДМЕТ
(1)Този правилник урежда основните положения за устройството, дейността и управлението на Шуменския университет “Епископ Константин Преславски” (ШУ) на основата на:


1. Закона за висшето образование;

2. Закона за развитието на академичния състав в Република България; 

3.Правилника за прилагане на закона за развитието на академичния състав в Република България (ППЗРАСРБ);
4. Кодекса на труда;

5.Правилника за развитието на академичния състав в Шуменския университет;
6. Други действащи нормативни документи.

(2) Вътрешните нормативни документи на Шуменския университет “Епископ Константин Преславски” не могат да противоречат на законите, на действащите нормативни документи и на този Правилник.

Член 2. СТАТУТ
 (1) Шуменският университет “Епископ Константин Преславски” е държавно висше училище, което обучава по широк кръг от специалности в областта на хуманитарните, природните, обществените и техническите науки и допринася за тяхното развитие.

Член 3. ПРЕДМЕТ НА ДЕЙНОСТ 
(1) Предметът на дейността на Шуменския университет “Епископ Константин Преславски”  е:               

1. Подготовка на бакалаври, магистри и доктори в хуманитарните, природните, обществените и техническите науки;

2. Научна и художествено-творческа дейност;

3. Следдипломна специализация и квалификация на лица с различна степен на образование;

4. Методическо ръководство и помощ на средни училища;

5.Международно сътрудничество с висши училища, с научни и културни институции и организации;

6. Информационна, издателска, експертно-консултантска дейност;

7. Административно-стопанска, социална, спортна, производствена, търговска и други дейности, свързани с неговата специфика.

Член 4. ЦЕЛИ И ЗАДАЧИ

(1) ШУ “Епископ Константин Преславски” има за цел:

1. Висококачествена, съобразена с националния опит и световните стандарти в областта на университетското образование, професионална, интелектуална и културна подготовка на обучаваните;

2. Осъществяване на фундаментални и приложни научни изследвания и ефективно прилагане на резултатите от тях в обществената практика.

(2) За осъществяване на предмета на дейност и целите по предходните алинеи ШУ извършва и спомагателна, и обслужваща дейност.

ГЛАВА II. УСТРОЙСТВО НА ШУ “ЕПИСКОП 

КОНСТАНТИН ПРЕСЛАВСКИ”
Член 5. АКАДЕМИЧНА АВТОНОМИЯ

(1) ШУ “Епископ Константин Преславски”  се ползва с академична автономия. В нея намира израз интелектуалната свобода на академичната общност и творческата природа на образователния, изследователския и художествено-творческия процес.

(2)Академичната автономия включва академични свободи, академично самоуправление и неприкосновеност на територията на ШУ.

(3) Автономията на ШУ не може да се нарушава чрез:

1. Намеса в дейността на ШУ, освен в случаите, изрично посочени в закон.

2. Влизане или оставане на органите на сигурността и обществения ред без съгласието на академичните власти, освен за предотвратяване на непосредствено предстоящо или започнало престъпление, за залавяне на извършителя му, както и в случаите на природни бедствия и аварии.

3. Създаване и дейност на политически и религиозни организации в ШУ.

4. Осъществяване на дейност, накърняваща конституционните права на членовете на академичната общност, свързани с раса, народност, етническа принадлежност, произход, религия, убеждение, политическа принадлежност.

Член 6. СТРУКТУРНИ ЗВЕНА

(1) ШУ “Епископ Константин Преславски” се състои от основни  и обслужващи  звена.

(2) Основни звена на ШУ са:

1. Факултет по хуманитарни науки (ФХН);

2. Факултет по природни науки (ФПН);

3. Факултет по математика и информатика  (ФМИ);

4. Педагогически факултет (ПФ);

5. Факултет по технически науки (ФТН);

6. Департамент за информация и повишаване на квалификацията на учителите  (ДИПКУ) -  гр. Варна; 

7. Колеж  - гр. Добрич (К – Д)
(3) Общоуниверситетски  учебно-научни центрове 

1. Център за продължаващо образование (ЦПО);

2. Център за дистанционно обучение (ЦДО);

3. Център за езикова подготовка на чуждестранни граждани
 (4) Обслужващи звена

1. Университетска библиотека  

2. Университетско издателство “Епископ Константин Преславски”;

3. Университетски информационен център;

4. Център за международно сътрудничество и проекти;

5. Център за връзки с обществеността и медиите;

6. Център за кариерно развитие
 (5) Спомагателни звена

1. Финансово-счетоводен отдел;

2. Учебен отдел;

3. Отдел “Човешки ресурси”;

              4. Ректорска канцелария;  

              5. Административно-стопански комплекс

(6) Помощни консултативни органи (с постоянна и временна заетост), създадени в  съответствие с чл. 34 от ЗВО:

              1. Стопански съвет;

2. Методически съвет;

3. Комисия по акредитацията;

4. Комисия по оценяване и поддържане на качеството на обучение и на академическия състав;

5. Други

(7) Структурни звена на факултетите, ДИПКУ и Колежа са катедрите, секторите и лабораториите.

(8) Всички звена от ал.2  на чл. 6 работят по правилници, приети от Общото събрание на съответното структурно звено, а  правилниците на звената от ал. 3, 4, 5 и 6 на чл. 6 се утвърждават от АС.
 (9) За ръководители на научни и учебно-научни центрове се избират (с тайно гласуване от колективните им органи) и се утвърждават от АС хабилитирани лица на основен трудов договор в ШУ. Директорите на центрове, които нямат колективни органи, се избират (по предложение на съответните звена) с тайно гласуване от АС. 

(10) В ШУ “Епископ Константин Преславски” може да има и други основни, обслужващи и асоциирани звена. Редът, условията за приемане и тяхната дейност се уреждат въз основа на ЗВО и на договорна основа по решение на АС.

Член 7. ИНТЕГРИРАНИ ИНСТИТУТИ И СДРУЖЕНИЯ

(1) ШУ “Епископ Константин Преславски” може да се интегрира с други висши училища, научни институти и организации по тяхно и на ШУ предложение на основата на двустранни договаряния за подготовка и за повишаване на квалификацията на лица с различни степени на образование, както и за извършване на научни и приложни изследвания и на художествено-творческа дейност.

(2) ШУ “Епископ Константин Преславски”  може да образува сдружения с български, чуждестранни и международни организации в съответствие с нормативните актове и с този Правилник. 

(3) Основните и обслужващите звена на ШУ могат да образуват сдружения по чл. 7, ал. 2 и да осъществяват договорни отношения с външни организации само чрез ШУ по решение на Академическия съвет.

(4) На територията на ШУ и неговите звена не могат да осъществяват дейност външни лица и организации без разрешение на АС.

ГЛАВА III. УПРАВЛЕНИЕ НА ШУ “ЕПИСКОП 

КОНСТАНТИН ПРЕСЛАВСКИ”

Член 8. ОБЩИ ПРАВИЛА

(1) Управлението на ШУ “Епископ Константин Преславски” и звената му се осъществява от изборни академични органи за управление и назначавани административни ръководители.

 (2) Лицата на ръководните длъжности ректор, декан, директор на департамент и директор на колеж, съответно техните заместници, не могат да бъдат избирани на една и съща длъжност за повече от два последователни мандата  

 (3) Всички ръководни изборни длъжности (ректор, заместник-ректори, декани, заместник-декани, директори на департамента, колежа, директори на научни и учебно-научни центрове, ръководители на катедри) се заемат от лица, които са на основен трудов договор в ШУ и към датата на избора не са навършили 65 години.

 (4) Лицата на ръководна изборна длъжност и членовете на колективни органи за управление се освобождават преди изтичането на мандата им без гласуване по тяхно желание с писмено подадена оставка пред органа, който ги е избрал, или при прекратяване на основния трудов договор с ШУ;
 (5) Лицата на ръководни и други изборни длъжности и членовете на колективни органи за управление могат да бъдат отзовавани преди изтичане на мандата им с решение на органа, който ги е избрал, прието с  мнозинство повече от половината от списъчния му състав (чл. 35 от ЗВО).

 (6) Всяко гласуване по кадрови въпроси, включително и при избор на органите за управление, реализирани  в съответствие с изискванията на ЗВО (чл. 29, ал.1, т. 1, 3, 4 и 5; чл. 26, ал. 5, т.1, 2 и 3; чл.26 д, ал. 4), е тайно.
 (7) Заседанията на колективните органи за управление в ШУ са редовни, ако присъстват най-малко 2/3 от списъчния им състав (кворум), освен в случаите, когато в закон или в този правилник е предвидено друго. Колективните органи за управление в ШУ вземат решенията си с обикновено мнозинство, освен в случаите, когато в закон или в този правилник е предвидено друго.
(8) При определяне на кворума по ал. 7 от списъчния състав на колективните органи за управление се изключват лицата в отпуск при временна нетрудоспособност, поради бременност, раждане и осиновяване и за отглеждане на малко дете или в командировка извън страната , но не повече от 1/4  от броя на лицата в списъчния състав.
(9) Заседанията на АС, ОС и съветите на основните структурни звена са открити. По отделни точки от дневния ред съветът може да покани за участие в заседанията заинтересовани лица и представители на заинтересовани звена и организации.
(10) Общото събрание на ШУ може да упълномощава органи за управление на ШУ за изработване, приемане, утвърждаване и промяна на правилници за отделни звена или дейности, които стават приложения към този правилник и са неразделна част от него.
(11)  Ректорът и ръководителите на звена в ШУ “Епископ Константин Преславски” имат право:
1. Да свикват по предложен от тях дневен ред и колективните органи за управление на основни звена от равнище, по-ниско от равнището на звената, които ръководят
2. Да участват в заседанията им със съвещателен глас.


Член 9. ОРГАНИ ЗА УПРАВЛЕНИЕ

(1) Органи за управление на ШУ са:

1. Общо събрание (ОС)

2. Академически съвет (АС)

3. Ректор

Член 10. СЪСТАВ, СВИКВАНЕ И ЗАСЕДАНИЯ НА ОБЩОТО СЪБРАНИЕ

(1) Общото събрание е висш орган за управление на ШУ “Епископ Константин Преславски”;

(2) ОС има постоянен брой членове за 1 мандат;

(3) Общото събрание  се състои от:

1. Всички хабилитирани преподаватели на основен трудов договор в ШУ по смисъла на § 4д от ДР на ЗВО към началото на мандата му; 

2. Нехабилитирани преподаватели от всяко едно от основните звена, които са на основен трудов договор;

3. Студенти и докторанти;

4. Представители на административния персонал.
(4) Структурата на Общото събрание се определя с решение на Академическия съвет най-малко два месеца преди изтичане на мандата на предходното ОС по следния начин:

1. Определя броя на всички хабилитирани преподаватели, който трябва да е не по-малко от 70 % от състава;

2. Определя квота  за нехабилитираните преподаватели за всяко едно от основните звена;

3. Определя квота  за студенти и докторанти, която трябва да е не по-малко от 15 % от състава;

4. Определя квота  за административния персонал

(5) Персоналният състав на нехабилитираните преподаватели се определя от Общото събрание на всяко едно от основните звена (съобразно гласуваната от АС квота) и се представя на ректора                                                                                                                                                                                          най-малко един месец преди изтичане на мандата на предходното ОС;
(6) Персоналният състав на студентите и докторантите се определя (съобразно гласуваната от АС квота в съответствие с чл.72 ал.1 от ЗВО) по ред, определен в Правилника за организацията и дейността на Студентския съвет, и се представя на ректора най-малко един месец преди изтичане на мандата на предходното ОС;

 (7) Персоналният състав на административните служители се определя (съобразно гласуваната от АС квота) както следва:

1. За служителите от основните структурни звена на заседание на Общото събрание на съответното звено;

2. За останалия административен персонал на свикано за целта Общо събрание, организирано от председателя на ОС на ШУ.

Така формираният списъчен състав се представя  на ректора най-малко един месец преди изтичане на мандата на предходното ОС. 
(8) Въз основа на решенията по ал.5, ал.6 и ал.7 ректорът определя със заповед списъчния състав на ОС най-малко 15 дни преди изтичане на мандата на предходното ОС. Промени в списъчния състав са възможни след предложения на съответните колективни органи, направени по реда, посочен в ал. 5, ал. 6 и ал.7;

(9) ОС се свиква на заседание поне веднъж годишно. ОС се свиква от неговия председател:

1. По решение на АС;
2. По искане на ректора;
3. При писмено искане на най-малко   1/4  от списъчния му  състав, в 30-дневен срок от депозиране на искането.

(10) За свикване на ОС членовете му се уведомяват писмено не по-късно от 7 дни преди провеждане на заседанието. До ръководителите на структурните звена на ШУ се изпраща покана с проект за дневен ред и списък на членовете от съответното звено;

(11) Участието в ОС е задължение с най-висок приоритет за членовете му.  Отсъствието (или напускането) по неуважителни причини се счита за неявяване на работа и ректорът налага дисциплинарни наказания по Кодекса на труда;

(12) Ако на обявената дата липсва необходимият кворум, в срок от един месец се насрочва ново ОС;

(13) Протоколите на ОС се водят от негов секретар - определено от ректора административно лице.

Член 11. ПРАВОМОЩИЯ НА ОБЩОТО СЪБРАНИЕ

(1) Избира за срока на мандата си с тайно гласуване председател и негов заместник измежду хабилитираните членове;

 (2) Приема и изменя Правилника за устройството и дейността на ШУ “Епископ Константин Преславски”. Решенията се вземат с  мнозинство 50 % + 1 от списъчния състав на ОС  след редукцията, направена по реда на чл. 8, ал. 8;
(3) Определя числеността на Контролния съвет (КС) и избира с тайно гласуване за срока на мандата си неговите председател, заместник-председател и  членове;

(4) Избира с тайно гласуване ректор на ШУ;

(5) Определя числеността на академическия съвет (АС) и избира с тайно гласуване неговите членове;

(6) Обсъжда и приема годишния доклад на ректора за състоянието на висшето училище;

(7) Приема правилник за дейността на Контролния съвет; 

(8) Обсъжда и приема годишния доклад на Контролния съвет;

(9) Променя и/или отменя решения на АС и ректора;

(10) Общото събрание може да възложи част от правомощията си от предходната алинея на Академическия съвет;

(11) Представлява се от неговия председател.

Член 12. ИЗБОР НА РЕКТОР И ЧЛЕНОВЕ НА АКАДЕМИЧЕКИЯ СЪВЕТ

(1) Кандидатурите за ректор се издигат от Академическия съвет, от университетските звена и техните подразделения, от отделни членове на академическата общност или лично от кандидатите в едномесечен срок преди датата на заседанието на Общото събрание, в чийто дневен ред е включен изборът. В двуседмичен срок преди провеждането на избора кандидатите за ректор представят пред Комисията по избора мандатна програма. Комисията по избора проверява редовността на кандидатурите и изпраща копие от материалите относно кандидатурата на всеки кандидат до всички звена на ШУ и до АС.

(2) За ректор на ШУ може да бъде предлагано само хабилитирано лице, имащо преподавателска практика и отговарящо на другите изисквания от ЗВО (чл. 31, ал. 1 и ал. 2).

(3) Комисията по избора представя пред ОС на ШУ постъпилите съгласно  ал. 1 кандидатури. На заседанието на ОС всеки негов член може да предлага нови кандидатури до приключване на работата по тази точка от дневния ред.

(4) След приключване на издигането на кандидатури всеки кандидат заявява лично пред ОС на ШУ желанието си да се кандидатира или си прави самоотвод, който не се гласува.

(5) Въз основа на предложенията по ал. 1 и ал. 3 Комисията по избора прави окончателен списък на кандидатите, в който се включват само тези, които са заявили съгласно ал. 4 желанието си да се кандидатират.

(6) Кандидатите за ректор излагат пред ОС на ШУ мандатната си програма, като кандидатите, чиито кандидатури са издигнати на заседанието, се изказват след кандидатите по ал. 1. Всеки член на ОС може да задава въпроси и да се изказва по кандидатурите за ректор.

(7) След приключване на разискванията по ал. 6 се пристъпва към избор на ректор чрез тайно гласуване.

(8) За ректор е избран кандидатът, получил повече от половината от гласовете на всички съгласно редуцирания по реда на чл. 8, ал. 8 списъчен състав на Общото събрание.

(9) В случай, че никой от кандидатите не получи необходимото мнозинство, се провежда избор измежду първите двама кандидати, получили най-много гласове. Ако и този избор не даде резултат, се провежда нов избор след издигане и на нови кандидатури в едномесечен срок.

(10) Общото събрание избира с тайно гласуване членовете на АС по предложение на основните звена, представителите на служителите и представителите на студентите и докторантите

Член 13. СЪСТАВ, СВИКВАНЕ И ЗАСЕДАНИЯ НА АКАДЕМИЧЕСКИЯ СЪВЕТ

(1) Академическият съвет е орган за ръководство и за управление на ШУ.
(2) Академическият съвет се състои от 25 до 45 членове и включва представители на академическия състав, работещи на основен трудов договор във висшето училище, студенти, докторанти и служители;

(3) Хабилитираните лица в АС на ШУ са не по-малко от 70 % от наличния състав, а представителите на студентите и докторантите – 15 % от състава на Академическия съвет;
(4) Заместник-ректорите, деканите и приравнените им по длъжност лица, които не са членове на АС, участват в заседанията му със съвещателен глас. Упълномощени представители на регистрирани в съда синдикални организации имат право да вземат участие със съвещателен глас в заседанията на АС по социални, административни и стопански въпроси.

(5) Председател на АС е ректорът, който по право е негов член;

 (6) Академическият съвет се свиква на заседание не по-рядко от  веднъж месечно, с изключение на месец август. Може да бъде свикан извънредно от ректора на ШУ или от членове на този колективен орган, когато броят им е не по-малко от 1 /4 от неговия списъчен състав. 
(7) За свикване на Академическия съвет членовете му се уведомяват писмено не по-късно от 3 дни преди провеждане на заседанието, като им се изпраща проект за дневен ред и основните материали, които ще бъдат обсъждани.

(8) Заседанията на АС са открити. Те са законни, ако присъстват не по-малко от 2/3 от членовете му. АС приема решения с обикновено мнозинство от гласовете на присъстващите и с явно гласуване, ако съветът не реши или не е предвидено друго в закон и/или в този правилник. Заседанията на АС се ръководят от ректора и по изключение от заместник-ректорите.


(9) Протоколите от заседанията на АС се водят от негов секретар и се предоставят на разположение на членовете му и на други структурни звена на ШУ не по-късно от 5 дни след утвърждаването им.

Член 14. ПРАВОМОЩИЯ НА АКАДЕМИЧЕСКИЯ СЪВЕТ

 (1) Академическият съвет:

1. Определя образователната политика на ШУ, приема мандатната програма и контролира нейното изпълнение;
2. Приема ежегоден отчет за резултатите от дейността на ШУ и годишен доклад с финансовите и натуралните показатели на висшето училище (чл.30, ал.1, т.2);

3. Прави предложения в случаите по чл. 9, ал. 3, т. 3 от ЗВО;
4. Взема решения за създаване, преобразуване или закриване на департаменти, катедри, обслужващи и специализирани звена на ШУ, както и за сформиране на помoщни консултативни органи;
5. Определя специалностите, формите и степените, по които се провежда обучение, и според исканията на основните структурни звена ежегодно предлага на министъра на образованието и науката броя на приеманите студенти и докторанти по силата на чл. 9, ал.3, т.6, буква а; 
6. Утвърждава или променя квалификационните характеристики и учебните планове за подготовка на специалисти в образователните степени или в колежите на ШУ;
7. Определя научната политика на ШУ и решава основни въпроси, свързани с организацията и съдържанието на научноизследователската дейност;

8. Определя структурния състав на Общото събрание на ШУ и организацията за избор на неговите членове;

9. Определя кадровата политика на ШУ, одобрява длъжностните характеристики на академическия състав и приема правилник за атестирането му;

10. С тайно гласуване избира заместник-ректори по предложение на ректора;

11. Взема решение за сдружаване с висши училища и с научни организации;

12. Ежегодно приема бюджета на ШУ и контролира неговото изпълнение;

13. Ежегодно предлага на министъра на образованието и науката размера на таксите по чл. 9, ал.3, т.7 за кандидатстване и обучение на студентите и докторантите;

14. Присъжда почетното звание “доктор хонорис кауза”;

15. Приема правилници за определени учебни, научни, творчески или научно-производствени дейности на ШУ;

16. Утвърждава система за оценяване и поддържане на качеството на обучението и на академическия състав в ШУ в съответствие с чл. 6, ал. 4 от ЗВО и осъществява контрол  по нейното прилагане и усъвършенстване;

17. Приема правилник за атестиране на служителите и работниците; 

18. Избира членове на съвета на настоятелите (чл. 30, ал.1 т.16 от ЗВО)

 (2) Приема правила за организацията на учебната дейност (и аудиторната заетост на преподаватели и студенти), организацията на научноизследователската дейност, квалификацията на академическия състав, квалификацията на лица с различни степени на образование, вътрешната стопанска сметка, развитието на материалната база, както и за други вътрешни актове за дейността на ШУ;

 (3) Обсъжда въпросите, свързани с откриване, преобразуване и закриване  на  основни структурни звена (факултети, колежи и филиали)  на ШУ, и прави предложения по тези въпроси пред Общото събрание на Университета; 

(4)  В съответствие с чл. 75 от ЗВО прави предложения пред НАОА за разкриване на процедура за акредитация на ШУ;

(5) По предложение на факултетите и другите структурни звена и на помощните консултативни органи разпределя в съответствие със законовите разпоредби годишния бюджет, отчисленията от извънбюджетните приходи,  щата на ШУ и ги предоставя на съответните структурни звена;

(6) Утвърждава професионалните направления, специалностите и учебните планове; прави предложения пред МОН за разкриване на нови специалности;

(7)  По заявка на факултетите   прави предложение пред МОН за прием на студенти;

(8) Изготвя правилник за приема на студенти;
(9) Избира и освобождава директорите на общоуниверситетските учебно-научни  центрове;

(10) След таен избор от съветите на основните звена утвърждава хоноруваните преподаватели;

(11) Периодично обсъжда и приема отчетите за дейността на всички структурни звена на ШУ по чл. 6, ал. 3, 4, 5 и 6;

(12) Утвърждава основните насоки за международно сътрудничество, за сътрудничество с организации в страната, за образуване на сдружения и др.;

(13) Определя възнагражденията и учебната заетост на лицата на ръководни и на други изборни длъжности, както и възнагражденията за допълнителна работа на лица от академичната общност;

(14) При необходимост решава други въпроси, които не са от изключителната компетентност на Общото събрание;

(15) По предложение на ректора взема решения по възникнали спорове между различни общности на ШУ. Тези решения могат да се обжалват само пред ОС, което е в правото си да реши спора окончателно;

(16) Дава съгласие за сключване на  договори.
Член 15. РЕКТОР

(1) Ректорът на ШУ е хабилитирано лице, отговарящо на законовите изисквания и изискванията в този правилник, което се избира за 4 години (но не повече от два последователни мандата) по ред, посочен в чл. 12.

(2) Ректорът:


1. Представлява висшето училище;

2. По право е член на Академическия съвет и негов председател;

3. Сключва и прекратява трудови договори;

4. Решава окончателно всички въпроси, свързани с приемането, отписването, преместването на студенти, докторанти и специализанти;

5. Подготвя и предлага за приемане от АС на годишния отчет на ректорското ръководство, годишния доклад с финансовите и натуралните показатели на Университета, както и резултатите от функционирането на вътрешната система за оценяване и поддържане на качеството на обучение. Отчетите се публикуват в тримесечен срок от приемането им;
6. Предлага на АС кандидатурите на хабилитирани преподаватели за избор на един или повече заместник-ректори; по негово предложение АС може да избере и академичен секретар;

7. При необходимост може да свиква органите за управление на основните звена и на филиалите на висшето училище;

8. Назначава и освобождава помощник-ректор, който може да не е член на академическия състав на ШУ; 

9. Назначава за срок от три месеца на незаети изборни длъжности временно изпълняващи тези длъжности;

10. Изпълнява други функции, произтичащи от законите и от решенията на АС или ОС на ШУ;

(5) Заместник-ректорът:

1. Подпомага дейността на ректора и има право да го представлява в случаите, когато е упълномощен от него;

2. Организира и носи отговорност за работата на определено направление в дейността на висшето училище;

3. Участва в заседанията на АС с право на съвещателен глас, ако не е избран за негов член от Общото събрание; 

(6) При отсъствие на ректора един от заместник-ректорите получава правомощията на ректора;

(7) Ректорът може да делегира свои права на заместник-ректорите или на ръководителите на основни структурни звена на ШУ за изпълнение на определени дейности, ако това не противоречи на нормативните актове;

(8) Помощник-ректорът подпомага ректора по въпроси, свързани с административното и финансовото управление, както и с управлението на имуществото на висшето училище;

(9) В дейността си ректорът се подпомага от Ректорски съвет (РС) и Разширен ректорски съвет (РРС), които имат статута на помощни консултативни органи. В състава на РС влизат заместник-ректорите,    и главният счетоводител. РРС включва в състава си РС и деканите/директорите на основните структурни звена, председателя на ОС, председателят на Контролния съвет, председателят на Студентския съвет;

(10) Правомощията на РС и на РРС  се определят от АС;

(11) Ректорът и неговите заместници се отчитат периодично пред Академическия съвет;

(12) Преждевременното прекратяване на правомощията на ректора от органа, който го е избрал, са регламентирани от ЗВО и от този Правилник.

Член 16. ОРГАНИ ЗА УПРАВЛЕНИЕ НА ОСНОВНИТЕ СТРУКТУРНИ ЗВЕНА

(1) Органи за управление на факултетите, Колежа и  ДИПКУ са:

1. Общо събрание на факултета (ОСФ), Общо събрание на колежа (ОСК), Общо събрание на департамента (ОСД)

2.Факултетски съвет (ФС), Съвет на колежа (СК), Съвет на департамента (СД)

3.Декан  / директор. 

Член 17. СЪСТАВ, СВИКВАНЕ И ЗАСЕДАНИЯ НА ОБЩОТО СЪБРАНИЕ НА ФАКУЛТЕТА, ОБЩОТО СЪБРАНИЕ НА КОЛЕЖА, ФАКУЛТЕТСКИЯ СЪВЕТ, СЪВЕТА НА КОЛЕЖА  

(1) Общото събрание на факултета (ОСФ) / Общото събрание на Колежа (ОСК) се състои от членовете на академическия състав на основен трудов договор, от представители на административния персонал, на студентите и докторантите във факултета / колежа. Членовете на академическия състав са най-малко 70 %, а на студентите и докторантите – най-малко 15%  от състава на ОСФ/ОСК;

(2) Структурният състав на ОСФ/ОСК се определя с решение на Факултетския съвет (ФС) / Съвета на  колежа (СК) най-малко два месеца преди изтичане на мандата на предходното ОСФ / ОСК по следния начин:

1. Броят на всички преподаватели на основен трудов договор формира не по-малко от 70% от състава;

2. Броят  на студентите и докторантите от съответния факултет  / колеж трябва да е не по-малко от 15 % от състава;

3. Определя се квота и за административния персонал;

(3) Списъчният състав на студентите и докторантите се формира измежду студентите и докторантите в съответния факултет / колеж (съобразно определената им квота) по ред, който е определен в Правилника за организацията и дейността на Студентския съвет, и се представя на ректора най-малко един месец преди изтичане на мандата на предходното ОСФ / ОСК;

 (4) Списъчният състав на административния персонал (съобразно определената им квота) се определя от служителите и работниците в съответния факултет на свикано за целта Общо събрание, организирано от председателя на ОС на факултета / колежа, и се представя на ректора най-малко един месец преди изтичане на мандата на предходното ОСФ / ОСК;
(5) Въз основа на решенията по ал. 3 и ал. 4 ректорът определя със заповед списъчния състав на ОСФ / ОСК най-малко 15 дни преди изтичане на мандата на предходното ОС; 

(6) ОСФ / ОСК избира с тайно гласуване за срока на мандата си председател и негов заместник от хабилитираните си членове. Деканът/директорът и заместник-деканите / заместник-директорите не могат да бъдат избирани за председател и заместник-председател на ОСФ / ОСК;

(7) ОСФ / ОСК се свиква най-малко веднъж годишно от неговия председател с предложение за дневен ред:
1. По решение на ФС / СК;

2. По искане на декана /директора;

3. При писмено искане на най-малко  1/4 от състава му  в 14-дневен срок от депозиране на искането.

(8) ОСФ / ОСК приема решения с явно гласуване и обикновено мнозинство, освен ако не е предвидено друго в закон или в този Правилник.

(9) Съставът на ФС се определя от ОСФ. ФС включва представители на академическия състав на основен трудов договор, студенти и докторанти. Не по-малко от  3/4  от членовете на ФС са хабилитирани лица. 

(10) Съставът на СК се определя от ОСК. СК включва представители на академичния състав на основен трудов договор в Колежа и в други звена на Шуменския унивреситет, представители на административния персонал и студенти от Колежа. Не по-малко от ½ от членовете на СК са хабилитирани лица.
(11) Деканът / директорът по право е член на ФС/СК и негов председател.

(12) Заместник-деканите / заместник-директорите, ръководителите на катедри  и ръководителите на звена на факултетско / колежанско подчинение, които не са членове на ФС / СК,  участват в заседанията му със съвещателен  глас.

(13) ФС/СК се свиква с предложение за дневен ред:

1. от декана / директора;

2. при писмено искане на най-малко  1/4 от състава му, в 14-дневен срок от депозиране на искането.

(14) В Правилника на факултета / колежа могат да се включат и други разпоредби.

Член 18. ПРАВОМОЩИЯ НА ОБЩОТО СЪБРАНИЕ НА ФАКУЛТЕТА / ОБЩОТО СЪБРАНИЕ НА КОЛЕЖА 

(1) ОСК / ОСК:

1. Избира с тайно гласуване за срока на мандата си председател и негов заместник от хабилитираните си членове;

2. Избира с тайно гласуване хабилитирано лице за декан на факултета / директор на колежа;

3. Определя числения състав на факултетския съвет / на съвета на колежа  и избира с тайно гласуване неговите членове;

4. Обсъжда и приема годишния доклад на декана / директора за  състоянието на факултета / колежа и за преподавателската и творческата дейност в съответното структурно звено; 

5. Представлява се от  неговия  председател;

6. Приема правилник за устройството и дейността на факултета / колежа;
7. Приема план за развитието на материалната база на факултета / колежа в рамките на предоставените му от АС средства, както и от средствата, придобити допълнително, в съответствие с общо- университетския  план;

8. ОСФ / ОСК обсъжда проекти за създаване, преобразуване или закриване на катедри и обслужващи звена на факултета / колежа и ги предлага за решение на АС. Правомощията на ОСФ / ОСК се определят от вътрешния правилник на факултета / колежа в съответствие със ЗВО и с този правилник.
9. Обсъжда, променя и отменя решения на декана / директора и/или на ФС / СК.

10. ОСФ / ОСК може да делегира част от своите правомощия на ФС / СК, ако това не противоречи на императивни разпоредби на ЗВО. Съставът и правомощията на ФС / СК се определят от вътрешния правилник на факултета / колежа.
Член 19.  ПРАВОМОЩИЯ НА  ФАКУЛТЕТСКИЯ СЪВЕТ / СЪВЕТА НА КОЛЕЖА

(1) Факултетският съвет / Съветът на колежа:

1. Избира с тайно гласуване заместник-декани / заместник-директори  по предложение на декана / директора;

2. Предлага на Академическия съвет:

а) проекти за създаване, преобразуване или закриване на катедри и обслужващи звена към факултета / колежа;

б) проекти за учебни планове и квалификационни характеристики по степени и специалности;

в) обявяване на конкурси по чл. 50 от ЗВО.

3. Избира и повишава в длъжност нехабилитираните членове на академическия състав;

4. Предлага на ректора на ШУ освобождаване от длъжност по чл. 58, ал. 2;

5. Прави предложение пред ОСФ / ОСК и/или органите за управление на ШУ по въпроси, свързани с дейността и състоянието на факултета/колежа;

6. Приема учебните програми на специалностите, за чието обучение отговаря факултетът / колежът, и индивидуалните планове за обучение на студенти, докторанти и специализанти;
7. Ежегодно одобрява и контролира учебната натовареност на членовете на академическия състав;

8. Препоръчва за издаване научни трудове, учебници, монографии и други творчески постижения в издателството на ШУ и следи за  навременното им излизане от печат;
9. Обсъжда, дава препоръки и взема решение по дейността на факултетските / колежанските звена;

10. Обсъжда и приема резултатите от атестирането на членовете на академическия състав на факултета / колежа и в случаите по чл. 58, ал.1, т. 6 ги предлага на ректора за решение;

11. Наблюдава състоянието на библиотечната и информационната база на факултета / колежа и взема мерки за нейното усъвършенствана;

12. Взема решения по финансовата дейност на факултета / колежа;

13. Приема годишния отчет за преподавателската, научната и художествено-творческата дейност във факултета / колежа;

14. Приема решения за бъдещата работа на факултета / колежа;

15. Избира постоянни и временни комисии и други помощни органи и определя техните функции;

16. ФС / СК прави предложение пред АС за удостояване с почетното звание “доктор хонорис кауза”;

17. Обсъжда и предлага на АС за окончателно решение предложения за допускане до процедура за програмна акредитация (за разкриване на професионално направление) във факултета / колежа.

18. Взема други решения, свързани с дейността на факултета / колежа.

(2) Заместник-деканите/заместник-директорите, ръководите​лите на катедри / сектори и ръководителите на научни звена на факултетско / колежанско подчинение, които не са членове на ФС / СК, участват в заседанията му със съвещателен глас;

(3)  Председател на ФС/СК е деканът / директорът.

Член 20. ДЕКАН / ДИРЕКТОР

(1) Деканът / директорът е хабилитирано лице на основен трудов договор в ШУ. Той организира и ръководи дейността на факултета / колежа / департамента и го представлява.

(2) Деканът / директорът се подпомага в дейността си от помощно-консултативен орган декански / директорски съвет (ДС), в който влизат заместник-деканите / заместник-директорите и ръководителите на катедри / сектори.

Член 21. ПРАВОМОЩИЯ НА ДЕКАНА / ДИРЕКТОРА НА КОЛЕЖА

(1) Деканът / директорът председателства ФС / СК, осигурява и контролира изпълнението на решенията на ОСФ / ОСК, на ФС / СК, подписва актове, произтичащи от тези решения, изпълнява други задачи в съответствие с действащото законодателство и предоставените от ректора права.

(2) Осигурява изпълнението на плана за подготовка на лица с различни образователно-квалификационни степени. Решава студентските въпроси за специалностите от факултета / колежа съгласно действащото законодателство.

(3) Деканът / директорът на колежа подписва съвместно с ректора дипломите за завършено висше образование.

(4) Утвърждава годишната натовареност на академическия състав на факултета / колежа, в съответствие с решенията на Академическия съвет.

(5) Отговаря за подбора, подготовката и квалификацията на лицата от академическия състав във факултета / колежа.

(6) Деканът предлага на ФС  кандидатури на хабилитирани лица за заместник-декани.

(7) Директорът на Колежа предлага на СК кандидатури на хабилитирани лица или лица със степен “доктор” за заместник-директори.
(8) Деканът / директорът на Колежа дава съгласие за отпуските на всички преподаватели и служители от факултета / Колежа.

Член 22. ДЕПАРТАМЕНТ ЗА ИНФОРМАЦИЯ И ЗА ПОВИШАВАНЕ КВАЛИФИКАЦИЯТА НА УЧИТЕЛИТЕ (ДИПКУ)

(1) ДИПКУ е основно структурно звено на ШУ със следните функции:

1. Организира и провежда форми за повишаване на  квалификацията на учителите;

2. Присъжда професионално-квалификационни степени на учители, съгласно наредби на МОН;

3. По решение на АС участва в специализираща подготовка на студенти от  специалностите на ШУ;

4. Участва съвместно с други основни звена на ШУ в дългосрочни програми за специализации, утвърдени от факултетите и/или ЦПО.
(2) Департаментът има най-малко 14-членен академичен състав на основен трудов договор.

(3) Орган за управление на Департамента са: Общото събрание на департамента (ОСД), Съветът на департамента (Учебно-научен съвет - УНС), директорът на департамента. Те се избират с мандат за 4 години.

(4) Структурата и списъчният състав на ОСД се утвърждават от Академическия съвет.

(5) ОСД разработва правилника на Департамента, който се приема от АС на ШУ и не противоречи на този правилник и на другите нормативни документи.
Член 23. УПРАВЛЕНИЕ НА ОБСЛУЖВАЩИТЕ ЗВЕНА НА ШУ “ЕПИСКОП КОНСТАНТИН ПРЕСЛАВСКИ”

(1) Управлението на  обслужващите звена на ШУ се урежда в специални правилници, утвърдени от Академическия съвет. Управлението на подразделенията на тези звена се урежда от правилника на съответното звено на ШУ, утвърден от АС.

Член 24. КОНТРОЛНИ ПРАВОМОЩИЯ

(1) Орган за вътрешен контрол върху дейността на ШУ “Епископ Константин Преславски” е Контролният съвет (КС).

(2) КС се състои от председател, заместник-председател и членове, от които един е представител на Студентския съвет, а останалите са хабилитирани лица. Членовете на КС не могат да бъдат:

1. членове на АС на висшето училище;

2. заместник-ректори, помощник-ректор, декани или директори на основните звена (чл. 34а, ал.2 от ЗВО);
(3) КС осъществява дейността си съгласно  правилник, приет от ОС на ШУ
(4) КС има следните правомощия:

1. Проверява законосъобразността на изборите за ръководни органи на ШУ и на неговите основни звена в едномесечен срок от провеждането им и докладва на АС за резултатите от проверката;

2. Изготвя становище по проекта за бюджет на ШУ и по изпълнението му и го докладва пред АС и ОС на ШУ;

3. Участва в проверките по случаите на дисциплинарно уволнение по чл. 58а от ЗВО;

4.Следи за спазването на ЗВО и на настоящия правилник, както и на правилниците на структурните звена на ШУ;

5. Сезира ОС и АС на ШУ по упражнения контрол за законосъобразност и целесъобразност на актовете по ал.  4 и ал. 7;
6. Докладва за своята дейност пред ОС на ШУ “Епископ Константин Преславски” най-малко веднъж годишно;

7. Други въпроси, касаещи КС, са уредени в Правилника за устройството и дейността на КС, приет от ОС на ШУ.

(5) ОС на ШУ упражнява контрол за целесъобразност и законосъобразност върху актовете на АС и ректора и има право да ги изменя и отменя.

(6) Академическият съвет упражнява контрол за целесъобразност и законосъобразност върху актовете на ректора и има право да ги изменя и отменя, ако това не противоречи на действащото законодателство.

(7) Правилата на ал. 4 и ал. 5 се прилагат съответно и за актове на органите на факултетите, департамента и колежа.

(8) Нецелесъобразните и незаконосъобразните решения на колективните органи на факултетите, колежа и департамента се отменят от Академическия съвет или от Общото събрание на ШУ.

(9) Незаконосъобразните решения на органите за управление на другите структурни звена на ШУ се отменят от АС.

Член 25. СЪВЕТ НА НАСТОЯТЕЛИТЕ

(1) В съответствие със ЗВО (чл.35а) към ШУ се създава съвет на настоятелите.

(2) Съветът на настоятелите подпомага ШУ за осъществяване на ефективно и прозрачно управление и за предоставяне на качествено образование.

(3) Съветът на настоятелите се състои от 7 членове – дарители на Университета, личности с активна обществена позиция, представители на работодатели, на съсловни, браншови и професионални организации, представители на Студентския съвет и на министъра на образованието и науката.

(4) Членове на съвета на настоятелите не могат да бъдат:

1. президентът, вицепрезидентът, народни представители, министри, заместник-министри, председатели на държавни агенции и техните заместници, членове на държавни комисии, изпълнителни директори на изпълнителни агенции и техните заместници, областни управители, заместник областни управители, общински съветници, кметове, заместник-кметове, кметски наместници, ръководители на държавни институции, създадени със закон или с акт на Министерския съвет, които имат функции във връзка с осъществяването на изпълнителната власт, и техните заместници;

2. членове на ръководни органи на политически партии и синдикални организации;

3. членове на академическия състав и административния персонал на ШУ, с изключение на лицата, заемали длъжността ректор.

(5) Петима от членовете на съвета на настоятелите се избират от АС на ШУ по предложение на ректора, а останалите двама се определят съответно от министъра на образованието и науката и от Студентския съвет.

(6) Съветът на настоятелите избира председател измежду своите членове.

(7) Съветът на настоятелите дава становища по:

1. основни въпроси, свързани с развитието на ШУ;

2. проекта на мандатната програма;

3. проекта за бюджет на ШУ;

4. проекти за приемане, изменение и допълнение на Правилника за устройството и дейността на ШУ;

5. проектите на предложенията по чл. 30, ал.1, т. 4 и т. 12 от ЗВО за броя на приеманите за обучение студенти и докторанти и за размера на таксите за кандидатстване и обучение;

6. годишния доклад за състоянието на ШУ, годишния доклад за финансовите и натуралните показатели, годишния финансов отчет и отчета за изпълнението на приходната и разходната част на бюджета;

7. предложения за учредяване на стипендии.

(8) Съветът на настоятелите заседава не по-малко от веднъж на три месеца.

(9) Съветът на настоятелите се свиква на заседание от председателя на съвета по негова инициатива, по искане на всеки от членовете или на ректора на ШУ.

(10) Съветът на настоятелите приема правила за своята работа.

(11) Членовете на съвета на настоятелите не получават възнаграждение за дейността си.

ГЛАВА IV. АКАДЕМИЧНА ОБЩНОСТ

Член  26. СЪСТАВ НА УНИВЕРСИТЕТСКАТА АКАДЕМИЧНА  ОБЩНОСТ

(1) Академичната общност на ШУ обхваща членовете на академическия състав, студентите, докторантите и специализантите.

Член 27. АКАДЕМИЧЕСКИ СЪСТАВ

(1) Академическият състав на ШУ включва:

1. научно-преподавателски състав (хабилитиран и нехабилитиран);

2. преподаватели (нехабилитирани лица, на които се възлага само преподавателска дейност за неспециалисти по езиково обучение, спорт, изкуство и други);

3. специалисти и експерти (за подпомагане на преподавателската и извършване на научноизследователската и художествено-творческата дейност).

(2) Статутът на лицата от различните групи на академическия състав се определя от характера на структурното звено, в което са заети, или от извършваната от тях дейност, регламентирана в съответстващи за длъжността служебни характеристики, приемани от АС. 

(3) За осъществяване на своите дейности ШУ може да привлича хонорувани преподаватели и гост-преподаватели при ред и условия, определени от ЗВО и АС.

(4) Семинарни и практически занятия могат да се водят и от обучаващи се в ШУ студенти, които имат  статут на демонстратори и/или корепетитори.

Член 28. НАУЧНО - ПРЕПОДАВАТЕЛСКИ ДЛЪЖНОСТИ
(1) Научно-преподавателските длъжности в ШУ “Епископ Константин Преславски” са:

1. За хабилитирани преподаватели:

- професор;

- доцент.

2. За нехабилитирани преподаватели:

- асистент; главен асистент
- преподавател, старши преподавател.
(2) Научно-преподавателските длъжности “професор” и “доцент” се присъждат с конкурс при условия и ред, установени в Закона за развитието на академичния състав в Република България и Правилника за устройството и дейността на ШУ.

(3) Научно-преподавателската длъжност “асистент” и  длъжността “преподавател” се присъждат след конкурс и избор във ФС/СК.
Член 29. НАУЧНИ СТЕПЕНИ

(1) Научни степени в ШУ “Епископ Константин Преславски” са:

1. Доктор на ... науки. 

2. Доктор по...

(2) Научните степени по предходната алинея се присъждат в съответствие със ЗРАСРБ.

Член  30. ВЪЗНИКВАНЕ НА ТРУДОВОТО ПРАВООТНОШЕНИЕ НА НАУЧНО-ПРЕПОДАВАТЕЛСКИЯ, ПРЕПОДАВАТЕЛСКИЯ И НАУЧНОИЗСЛЕДОВАТЕЛСКИЯ СЪСТАВ

 (1) Лицата от научно-преподавателския, преподавателския и научноизследователския състав се назначават от ректора с трудов договор съгласно действащото законодателство.

(2) Освобождаването на лица от научно-преподавателския и преподавателския състав става със заповед на ректора на основанията, посочени в чл.58, ал.1 от ЗВО;

(3) Член на академическия състав и на останалия персонал на ШУ подлежи на дисциплинарно уволнение, ако извърши умишлено някое от следните нарушения:

1. Постави изпитна оценка, без да е проведен изпит;

2. Изпита и постави оценка на лице, което няма право да се яви на изпит при него;

3. Издаде документ от името на ШУ “Епископ Константин Преславски” или негово основно звено, който невярно отразява завършени етапи в обучението на студент, докторант и специализант;

4. При неупоменати в този правилник нарушения се прилага Кодексът на труда.

(4) Нарушенията по ал. 4 се установяват по следната процедура:

1. До ректора или председателя на Контролния съвет се подава писмен неанонимен доклад за нарушението;

2. Ректорът разпорежда проверка по случая, като създава комисия, включваща ръководителя на съответното основно звено, представител на КС и други, с председател заместник-ректор;

3. Председателят на комисията в срок до 30 дни докладва на ректора резултатите от проверката по случая.

4. Ректорът взема решение по случая.

(5) Член на академическия състав, за който по установения ред е доказана проява на корупция, се уволнява дисциплинарно и се лишава от звание.

Член 31. АДМИНИСТРАТИВЕН И ПОМОЩЕН СЪСТАВ

(1) Административният и помощният състав на ШУ включва съответно експертите, специалистите и работниците в основните, обслужващите и спомагателните му звена.

Член 32. ВЪЗНИКВАНЕ НА ТРУДОВОТО ПРАВООТНОШЕНИЕ НА ЛИЦАТА ОТ АДМИНИСТРАТИВНИЯ  И ПОМОЩНИЯ СЪСТАВ

(1) Трудовото правоотношение на лицата от административния състав възниква чрез сключване на трудов договор въз основа на конкурс. Трудовите правоотношения с лицата от помощния персонал възникват по силата на трудов договор, сключен с ректора на ШУ;

(2) С трудовия договор или с допълнителното споразумение се определя и началният момент на изпълнение на задълженията по трудовото правоотношение, работното място, основното трудово възнаграждение и други условия за изпълнение на работата.

(3) Назначаването и освобождаването на лицата от административния и помощния състав става със заповед на ректора.

Член 33. ПРАВА И ЗАДЪЛЖЕНИЯ НА ЧЛЕНОВЕТЕ НА АКАДЕМИЧЕСКИЯ СЪСТАВ И НА АДМИНИСТРАТИВНО-ПОМОЩНИЯ СЪСТАВ

(1) Лицата от научно-преподавателския, преподавателския и научноизследователския състав упражняват правата си и изпълняват трудовите си задължения в съответствие с изискванията на ЗВО, нормативните актове и академичната етика.

(2) Преподаватели, придобили длъжност “доцент” и “професор” след конкурс, обявен от ШУ, се задължават да работят най-малко 5 години след хабилитирането си в Университета. Ако не се спазва това условие, изразходваните средства за удостояване със съответното звание се възстановяват на ШУ. Тези разпоредби да се включват като клаузи в трудовите договори;


(3) Нормативът за редовна аудиторна заетост на научно-преподавателския и преподавателския състав  се определя ежегодно с решение на АС в съответствие със законовите разпоредби.

(4) Лицата от научно-преподавателския, преподавателския и научноизследователския състав, а така също от административния и помощния състав имат право на:

1. Определяне на служебното им положение въз основа на техния реален принос в университетското образование и наука;

2. Участие при разглеждане на служебното им положение;

3. Сключване на договори за извършване на определена дейност с други организации и лица при ред и условия, определени от АС;

4. Системно повишаване на квалификацията си;

5. Използване на работното място по предназначение при спазване на изискванията по охрана на труда;

6. Езикова квалификация в ШУ;

7. Ползване на материалната база на ШУ за спорт, туризъм, културни занимания, отдих и почивка.

(5) Научно-преподавателският състав, административният и помощният състав работят на 5-дневна работна седмица. В изключителни случаи, за определен период от време с решение на АС,  може да се премине на 6-дневна работна седмица. В този период от време административният и помощният състав преминават на сумирано изчисляване на работното време.

(6) Научно-преподавателският, преподавателският  и научноизследователският състав  имат ненормирано работно време, а административният и помощният състав имат 8-часов работен ден.
Член 34. АДМИНИСТРАТИВНО РЪКОВОДСТВО

(1) Административното ръководство на ШУ и неговите звена включват ръководителите, техните заместници и другите лица, на които е възложено ръководството на учебния, научноизследователския и трудовия процес.

(2) Административното ръководство:

1. Организира работата на академическия, административния и помощния състав в съответствие с неговата квалификация и правомощия;

2. Информира своевременно лицата от академическия състав за тяхната учебна натовареност, разписанието на учебните занятия, изпитните сесии и други форми на работа;

3. Осигурява условия за системното повишаване  на квалификацията.
 Член 35.  ПЕНСИОНИРАНИ ПРЕПОДАВАТЕЛИ

(1) Пенсионираните преподаватели са членове на академическата общност. Те запазват адресите си във всички видове университетски справочници и ползват социалната база на ШУ. Факултетите, колежът и департаментът осигуряват при възможност работни места и за тях по съответния ред.

(2) Пенсионираните преподаватели могат да бъдат избирани като хонорувани преподаватели или да бъдат привличани по граждански договори за определени дейности.

(3) Пенсионираните преподаватели (в съответствие с научната си степен и звание) могат да ръководят курсове за следдипломна квалификация, дипломанти, докторанти и имат право да публикуват своите научни трудове в университетски издания.

(4) По решение на съответното структурно звено пенсионираните преподаватели могат да участват в международното научно сътрудничество и културния обмен на ШУ.

(5) Пенсионираните преподаватели могат да участват в научния живот на катедрата или сектора.

Член 36. ПРАВА И ЗАДЪЛЖЕНИЯ НА СТУДЕНТИТЕ И ДОКТОРАНТИТЕ

(1) Студентите  и докторантите в ШУ имат правата и задълженията, регламентирани в ЗВО (глава девета), както и правото:

1. Да избират учебните дисциплини от алтернативните и факултативните курсове, както и преподавателите при паралелни курсове;
2. Да получават квалифицирана помощ и ръководство при своето научно, професионално и културно израстване, като им се осигурява достъп до водещи наши и чуждестранни учени, лаборатории, апаратура, литература и участие в научни прояви;

3. Да завършват в съкратени срокове образованието си, да се обучават едновременно по повече от една специалност по индивидуални планове и да продължат образованието си за получаване  на по-висока образователно-квалификационна степен;

4. Да обжалват пред съответните органи на управление решения, отнасящи се до положението им на студенти или докторанти;

5. Всички студенти имат равни права. Успехът е водещ критерий при прилагането на състезателното начало в учебната дейност.

(2) Студентите и докторантите са длъжни:

1. Да спазват нормативните актове, Правилника за устройството и дейността на ШУ и другите вътрешни актове на ШУ;

2. Да изпълняват своевременно, точно и качествено поставените им задачи, съгласно учебните планове и програми, и да участват в  учебните занятия;

3. Да полагат изпитите си в определените срокове;

4. Да опазват материалната база на ШУ;

5. Да пазят доброто име и престижа на ШУ.

(3) Конкретните права и задължения на студентите във връзка с учебната дейност и вътрешния ред в ШУ се уреждат със съответните правила и правилници, приети от колективните органи за управление на ШУ и основните структурни звена.
Член 37. ОРГАНИ НА СТУДЕНТСКАТА ОБЩНОСТ

(1) Орган за самоуправление и защита на правата и интересите на студентите и докторантите на ШУ е Студентският съвет (СС).

 (2) СС се състои от представителите на студентите и докторантите в ОС на ШУ. Мандатът на студентите и докторантите в ОС на Университета и в СС е две години с право да бъдат избирани за още един мандат  (чл.72, ал.1 от ЗВО).

(3) СС избира измежду членовете си председател, който организира и ръководи дейността му и го представлява пред органите за управление на ШУ, на неговите основни и  обслужващи звена; 
 (4) Общият брой на членовете на СС се разпределя пропорционално по квоти за основните структурни звена, в съответствие с броя на студентите и докторантите  в тях.

(5) Членовете на СС се избират от ОС на студентите и докторантите, което се структурира на квотен принцип по основни структурни звена и има постоянен брой членове за един мандат.

 (6) СС приема правилник за организацията и дейността си и го представя на АС на ШУ. АС  може да възрази срещу разпоредби на правилника, които противоречат на законите или на правилниците на ШУ. Спорните въпроси не се прилагат до решаване на спора от министъра на образованието и науката. 

 (7) СС има право да организира избора на свои представители в ръководните органи на ШУ, както и в съвета на настоятелите (чл. 73, ал.1, т. 1 на ЗВО)

(8) СС има право да участва със свои представители в наблюдението на вътрешната система за оценяване и поддържане на качеството на обучението и на академичния състав в ШУ, както и при разработване на въпросите за проучване на студентското мнение (чл. 73, ал. 1, т.10 от ЗВО). 

ГЛАВА V. ДЕЙНОСТИ

РАЗДЕЛ I. УЧЕБНА ДЕЙНОСТ

Член  38. ЦЕЛ НА УЧЕБНАТА ДЕЙНОСТ
 (1) Цел на учебната дейност е подготовката на високо-квалифицирани специалисти над средното образование с различни образователно-квалификационни степени в областта на хуманитарните, природните, обществените и техническите науки, способни да прилагат научните и художествено-творческите постижения в практика.

Член 39. ОБРАЗОВАТЕЛНО-КВАЛИФИКАЦИОННИ И НАУЧНИ СТЕПЕНИ

(1) Образованието в ШУ обхваща следните степени:

1.образователно-квалификационна степен “бакалавър”, за придобиването на която в съответствие с учебния план се изискват:

а. не по-малко от 180 кредита със срок на обучение не по-малък от три години – “професионален бакалавър по…”;

б. не по-малко от 240 кредита със срок на обучение не по-малък от четири години – “бакалавър”;

2. образователно-квалификационна степен “магистър”, за придобиването на която се изискват:

а. не по-малко от 300 кредита съгласно учебния план със срок на обучение не по-малък от пет години;

б. не по-малко от 120 кредита след придобита образователно-квалификационна степен   “ бакалавър” по ал.1, т.1, буква а;

в. не по-малко от 60 кредита след придобита образователно-квалификационна степен “бакалавър” по ал. 1, т. 1, буква б; 

3. образователна и научна степен “доктор” с  минимален срок на подготовка три години след придобита степен “магистър”.

(2) Лицата, придобили образователно-квалификационна степен “бакалавър” по реда на ал.1, т.1, буква а, могат да продължат образованието си в образователно-квалификационна степен “магистър” само в същото професионално направление при условия и ред, определени в Правилника за структурата и организацията на учебния процес в ШУ  (чл.42, ал.6 от ЗВО).  

(3) В Колежа се провежда обучение с минимален срок три години, като на завършилите се присъжда образователно-квалификационна степен “бакалавър” по ал.1, т.1, буква а.

Член 40. ФОРМИ НА ПРИЕМ НА СТУДЕНТИ, СПЕЦИАЛИЗАНТИ И ДОКТОРАНТИ

(1) ШУ приема чрез конкурсен изпит студенти и докторанти, които заплащат определени от Министерския съвет такси за обучение.

(2) Броят на обучаваните студенти и докторанти се определя от МОН по предложение на АС въз основа на предложенията на основните структурни звена. 

(3) ШУ приема за обучение (на собствени разноски и с държавни и ведомствени стипендии) чуждестранни студенти, докторанти и специализанти, като организира предварителната им подготовка по български език (с продължителност в зависимост от владеенето на езика).

 (4) Приемът на студентите, докторантите и специализантите се организира от ШУ в съответствие със законовите разпоредби, Правилника за приемане на студенти в ШУ и Правилника за дейността на ЦПО.

Член 41.  ДОКУМЕНТАЦИЯ ЗА УЧЕБНИЯ ПРОЦЕС

(1)  Учебната дейност се осъществява в основните звена.

(2) Учебната дейност се извършва въз основа и при спазване на Правилника  за структурата и организацията на учебния процес в ШУ, приет от АС, и документацията за учебния процес – квалификационни  характеристики по степени на специалностите, учебни планове, учебни програми и график на учебния процес.

(3) Изготвянето и съхраняването на документацията за учебния процес се урежда от Правилника за структурата и организацията на учебния процес в ШУ. 

(4) Проектите за професионалните направления, новите специалности и учебните планове се утвърждават от Академическия съвет по предложение на основните структурни звена.

Член 42. ОСЪЩЕСТВЯВАНЕ НА УЧЕБНАТА ДЕЙНОСТ

(1) Учебната дейност се осъществява чрез лекционни, семинарни, лабораторни и практически занятия, индивидуална и самостоятелна подготовка в рамките на учебни семестри. Лекционните курсове се възлагат на хабилитирани преподаватели или нехабилитирани с образователна и научна степен “доктор” при спазване на  държавните изисквания. 

(2) При определяне на общия хорариум от аудиторни часове в учебния план се спазва условието за седмична аудиторна заетост на студенти от една специалност не повече от 30 часа.

(3) Учебните семестри за различните специалности се регламентират от АС.

       (4) Формите на обучение в ШУ могат да бъдат: редовна, задочна  и дистанционна.

(5) ШУ организира:

1. допълнително специализирано обучение;

2. обучение едновременно по две или повече специалности по индивидуални учебни планове;

3. преминаване от обучение в една образователна степен към обучение в друга (редът и начините за осъществяване на това преминаване се конкретизират в Правилника за структурата и организацията на учебния процес в ШУ);

4. Съвместно обучение с други висши училища.

РАЗДЕЛ II. НАУЧНА И ХУДОЖЕСТВЕНО-ТВОРЧЕСКА ДЕЙНОСТ

Член 43. ЦЕЛ НА НАУЧНОИЗСЛЕДОВАТЕЛСКАТА И ХУДОЖЕСТВЕНО-ТВОРЧЕСКАТА  ДЕЙНОСТ

(1) Научноизследователската и художествено-творческата дейност в ШУ има за цел решаването на фундаментални научни, научно-приложни, приложни и художествено-творчески задачи и организирането на експериментални производства.
Член 44. ОСЪЩЕСТВЯВАНЕ НА НАУЧНОИЗСЛЕДОВАТЕЛСКАТА И НА ХУДОЖЕСТВЕНО-ТВОРЧЕСКАТА  ДЕЙНОСТ
(1) Научноизследователската и художествено-творческата дейност е насочена към:

1. научно осигуряване на учебния процес;

2. проучване и анализ на национални и чуждестранни научни, художествено-творчески и научно-технически постижения;

3. набиране, използване и разпространяване на научно-техническа и социално-икономическа информация;

4. създаване на прототипи, на уникални и единични изделия, технологии и произведения на изкуствата.

(2) Научната  дейност се извършва от научноизследователския и научно-преподавателския състав, докторантите и студентите на ШУ в съответствие с правилата и условията, регламентирани в правилниците на съответните структурни звена.

Член 45. ФОРМИ НА НАУЧНОИЗСЛЕДОВАТЕЛСКАТА И ХУДОЖЕСТВЕНО-ТВОРЧЕСКАТА  ДЕЙНОСТ
(1) Научноизследователската и художествено-творческата дейност се осъществява:

1. самостоятелно от всеки член на академическия състав;

2. от колективи, включително с участието на учени и специалисти от други висши училища, научни институти, фирми и лица от страната и чужбина;

3. чрез участие в национални и международни програми за фундаментални и приложни изследвания;

4. чрез експертно-консултантска и художествено-творческа дейност.

(2) ШУ договорира и провежда научни изследвания чрез структурните си звена.

(3) Академическият състав  докладва постигнатите през годината научни и художествено-творчески резултати. В ежегодния си отчет пред ОС ректорът включва информация за организацията, резултатите и разходите по проведената научна и художествено-творческа дейност.

Член 46. УСЛОВИЯ ЗА НАУЧНОИЗСЛЕДОВАТЕЛСКАТА И ХУДОЖЕСТВЕНО-ТВОРЧЕСКАТА  ДЕЙНОСТ
 (1) ШУ създава условия за извършване на научноизследователска и художествено-творческата дейност, като:

1. Създава научноизследователски звена (центрове и  лаборатории), чиято дейност се регламентира от АС;

2. Осигурява при възможност материалната база, необходима за научната и художествено-творческата дейност;

3. Осигурява информационно обслужване;

4. Осигурява възможност за повишаване на научната квалификация на академическия състав чрез специализации, научни семинари и др. в научни центрове в страната и чужбина;

5. Изгражда научно-производствени лаборатории, студии и ателиета;

6. Организира семинари, колоквиуми, конференции, симпозиуми, научни школи, изложби, концерти и др.;

7. Участва в сдружения за извършване на съвместна дейност.

(2) Всички структурни звена и научноизследователски центрове представят пред АС в началото на всяка календарна година отчет за извършената работа и план за бъдещата дейност.

(3) Резултатите от научната и художествено-творческата работа се обсъждат на постоянно действащи научни семинари в основните структурни  звена.

(4) Резултатите от научната и художествено-творческата дейност се публикуват в Годишника на ШУ и други печатни специализирани научни издания.

РАЗДЕЛ III. КВАЛИФИКАЦИОННА ДЕЙНОСТ

Член 47. ЦЕЛ НА КВАЛИФИКАЦИОННАТА ДЕЙНОСТ

(1) Квалификационната дейност има за цел повишаването на професионалната и научната подготовка на научните, преподавателските и научноизследователските кадри на ШУ, възпроизводството на научно-преподавателски кадри от различни научни и професионални области.

Член 48. СЛЕДДИПЛОМНА КВАЛИФИКАЦИЯ

(1) Всички видове и форми на квалификационна дейност се осъществяват в Центъра за продължаващо образование (ЦПО)  посредством структурните звена на ШУ.

(2)  Квалификационната дейност се осъществява въз основа и при спазване на  Правилника на ЦПО , утвърден от АС.

(3) Документацията за квалификационната дейност се изготвя от съответните структурни звена, приема се от отделните колективни органи за управление и се утвърждава от Експертния съвет на  ЦПО. Изключение се прави за документацията на курсовете, организирани от ДИПКУ “Д-р П. Берон”, която се утвърждава от АС.

(4) Договорите за всички форми на следдипломна квалификация се сключват от  директора на  ЦПО. Изключение правят договорите за краткосрочни квалификационни курсове, за които е оторизиран  директорът на ДИПКУ.

Член 49. ПОДДЪРЖАНЕ И ПОВИШАВАНЕ НА ПРОФЕСИОНАЛНАТА КВАЛИФИКАЦИЯ НА АКАДЕМИЧЕСКИЯ, АДМИНИСТРАТИВНИЯ И ПОМОЩНИЯ СЪСТАВ

(1) ШУ осигурява условия за поддържане и повишаване на професионалната квалификация на научно-преподавателския, административния и помощния състав, съобразно изискванията и при условията, определени от нормативните актове и този Правилник.

(2) ШУ осигурява при необходимост и условия за преквалификация на научния и преподавателския състав.

(3) С годишния план за поддържане и повишаване на професионалната квалификация се осигуряват:

1. Възможност за поддържане и повишаване на подготовката на преподавателите;

2. Условия за усвояване на чужди езици със  или без откъсване от работа;

3. Даване на творчески отпуски при условия, определени от ЗВО и Правилник, приет от Академическия съвет;

4. Командировки и специализации в наши и чуждестранни висши училища и научни институти;

5. Други условия за поддържане и повишаване на квалификацията.
РАЗДЕЛ IV. МЕЖДУНАРОДНО СЪТРУДНИЧЕСТВО

Член  50. ЦЕЛ НА МЕЖДУНАРОДНОТО СЪТРУДНИЧЕСТВО

(1) Международното сътрудничество има за цел да разширява и задълбочава учебните и научните връзки с чуждестранни висши училища, научноизследователски институти и други научни и културни организации.

Член 51. ФОРМИ НА МЕЖДУНАРОДНОТО СЪТРУДНИЧЕСТВО

(1) Международното сътрудничество се осъществява чрез:

1. Двустранни договори с чуждестранни университети, институти и други научни и учебни центрове, в рамките на които се осъществява размяна на преподаватели за четене на лекции, съвместни научни разработки и специализации, провеждане на съвместни научни форуми;

2. Разработване и участие в проекти по различни международни програми;  

3. Специализации и други форми на научен обмен по линия на международни фондации и културни институти;

4. Участие в международни университетски, културни и научни организации и форми;

5. Привличане на чуждестранни учени като гост-професори;

6. Следдипломна квалификация и подготовка на научни и педагогически кадри от други страни;

7. Обмен на информация и книгообмен с чуждестранни университетски библиотеки;

8. Контакти с културни институти и представителства на други страни с България.

РАЗДЕЛ V. ДРУГИ ДЕЙНОСТИ

Член  52. СПОМАГАТЕЛНА, СТОПАНСКА И ОБСЛУЖВАЩА ДЕЙНОСТ

 (1) ШУ “Епископ Константин Преславски” извършва спомагателна, стопанска и обслужваща дейност чрез Университетска библиотека, Университетско издателство “Епископ Константин Преславски”, Университетски информационен център, Учебен отдел, Център за международно сътрудничество и проекти, Финансово-счетоводен отдел  и други звена, които организират своята работа според действащото законодателство и вътрешните актове и правилници, приети от АС.

Член 53. РАБОТА С УЧЕНИЦИ И КАНДИДАТ-СТУДЕНТИ

(1) ШУ “Епископ Константин Преславски” осъществява работа с ученици, имаща за цел по-ранно откриване на таланти, формиране и развиване на интересите у учениците към университетските науки.

(2) ШУ провежда курсове за подготовка на кандидат-студенти.

ГЛАВА VI. ИКОНОМИЧЕСКА ОРГАНИЗАЦИЯ НА 

ШУ “ЕПИСКОП КОНСТАНТИН ПРЕСЛАВСКИ”
Член 54. ФИНАНСИРАНЕ

(1) ШУ “Епископ Константин Преславски” съставя, изпълнява, приключва и отчита самостоятелен бюджет.

(2) В приходната част на бюджета на ШУ постъпват:

1. субсидии от държавния бюджет;

2. финансова помощ от местни органи на властта;

3. дарения, завещания, наследства, спонсорство;

4. собствени приходи от:

а) научноизследователска, художествено - творческа и други видове дейности;

б) постъпления от утвърдени семестриални такси и такси за извършване на административни услуги;

в) следдипломна квалификация;

г) дейности, свързани с учебния процес.

(3) Приходната и разходната част на бюджета на ШУ се съставя по класификацията на приходите и разходите на държавния бюджет.

(4) Превишаването на приходите над разходите в края на годината преминава като наличност в бюджета на Университета за следващата година.

(5) В рамките на общия бюджет Академическият съвет ежегодно утвърждава бюджет на основните звена и филиалите на висшето училище. Правилата за формиране на бюджета на основните звена и филиалите се определят в Правилника за устройството и дейността на ШУ. Тези правила се изработват и приемат от АС.

Член 55. ФОНДОВЕ

(1) В ШУ се формират следните фондове:

1. Фонд “Резервен”;

2. Фонд “Студентско развитие”;

3. Фонд  СБКО

(2) При необходимост могат да се създават и други фондове.

Член 56. ФОНД “РЕЗЕРВЕН” 

(1) Средствата по този фонд се образуват от остатъчни бюджетни средства, отчисления от приходите по договори за обучение и научни изследвания, наеми, стопанска дейност и други източници.

(2) Средствата по този фонд се изразходват за покриване на недостиг по фонд “Работна заплата”, изпълнение на допълнителни задачи, покриване на непредвидени материални разходи, дължими неустойки.

Член 57. ФОНД “СТУДЕНТСКО РАЗВИТИЕ”

(1) Дейността на Студентския съвет се финасира от висшето училище в размер, който е не по-малко от 1% от таксите за обучение. Отчисленията от фонда са до 1 % от средствата за издръжка на обучението, определени в бюджета на ШУ.

(2) Средствата се изразходват за защита на социалните интереси на студентите, за провеждане на научна, културна, спортна, творческа и международна дейност.

Член 58.  ФОНД “СБКО”

(1) ШУ формира фонд СБКО. Средствата по този фонд се използват за поддържане  и комплектоване на университетските обекти със социално, битово, културно и спортно предназначение, материално осигуряване на социалните, битовите и културните прояви на ШУ и материално подпомагане и стимулиране на членовете на академичната общност.

(2) Средствата от фонд СБКО в лева се планират и набират за сметка на предоставените в съответствие с нормативните актове суми от държавния бюджет, от отчисления от приходите по договори за обучение и научни изследвания и от стопанска дейност.

Член 59. ФИНАНСОВО ОСИГУРЯВАНЕ НА ДЕЙНОСТТА НА УНИВЕРСИТЕТСКА БИБЛИОТЕКА И ИЗДАТЕЛСТВО  “ЕПИСКОП КОНСТАНТИН ПРЕСЛАВСКИ”

(1) Финансовото осигуряване на дейността на Университетската библиотека и на Университетско издателство “Епископ Константин Преславски” се осъществява за сметка на планираните и предоставените от държавния бюджет средства,  отчисления от приходите по договори за обучение и научни изследвания, от стопанска дейност, от дарения.

Член 60. ИМУЩЕСТВО

(1) Имуществото на ШУ се състои от: право на собственост; други вещни права, права върху изобретения, търговски марки, промишлени образци, авторски права, дялово участие в дружества, ценни книжа, лицензионни права и други вземания.

(2) Източници на имуществото на ШУ са и предоставени от държавния бюджет средства, приходи от стопанска дейност и от университетски имоти, приходи от договори за обучение и научни изследвания, вземания, дарения и завещания, други източници.

(3) Разпределение на използването на имуществата между отделните структурни  звена се извършва по решение на АС. 

(4) Недвижимите имоти, предоставени от държавата, са държавна публична собственост.

(5) Недвижимите имоти по ал. 4, както и обособени части от тях, могат да се отдават под наем или да се ползват съвместно по договор с трети лица, без да се променя предназначението им, при условия и по ред, определени от Министерския съвет.

 (6) Имотите, придобити по реституция, завещание или друга прехвърлителна сделка, са собственост на ШУ. Управлението и разпореждането с тези имоти става по решение на АС.

ГЛАВА VІІ.  АКРЕДИТАЦИЯ
Член 61. ПРОЦЕДУРА НА ИНСТИТУЦИОНАЛНА АКРЕДИТАЦИЯ
 (1) Със заповед на ректора се назначава Комисия за акредитацията, председателствана от заместник-ректора, отговарящ за акредитацията.

 (2) Комисията за акредитация  подготвя доклада за самооценка и материалите към него.
        (3) Преди депозирането на доклада и материалите в НАОА, те се обсъждат и утвърждават от АС.

Член 62. ПРОЦЕДУРА ЗА ПРОГРАМНА АКРЕДИТАЦИЯ

(1) Комисиите за програмна акредитация (КПА) по специалности се предлагат от съответното основно структурно звено и се утвърждават от АС.

(2)  КПА подготвят докладите и материалите към тях за съответната специалност.

(3) Преди депозирането на докладите и материали за програмна акредитация те се приемат от съответния ФС / СК / СД и се утвърждават от АС.

Член 63. ПРИ ПОСЕЩЕНИЕТО НА ЕКСПЕТНИТЕ ГРУПИП ОТ НАОА СЪОТВЕТНИТЕ КОМИСИИ СА НА ТЯХНО РАЗПОЛОЖЕНИЕ ЗА ОСИГУРЯВАНЕ НА ИЗИСКВАНАТА ИНФОРМАЦИЯ.

ЗАКЛЮЧИТЕЛНИ РАЗПОРЕДБИ

§ 1. (1) Първоначалният вариант на този правилник е приет на заседание на ОС на ВПИ “Константин Преславски” с протокол №6/23.Х.1991 год. и влиза в сила от началото на учебната 1991/1992 година. 
§ 2. (1). Правилникът е допълван и променян от Общото събрание на ШУ с прот. №8/5.05.1992 г., с прот. № 10/02.12.1993 г., прот. № 12/05.10.1994 г., прот. № 13/19.10.1994 г., прот. № 15/06.09.1995 г., прот. № 19/27.05.1996 г., прот. № 21/14.03.1997 г., прот. № 23/20.03.1998 г., прот. № 25/19.11.1999 г., прот. № 1/ 15.12.1999 г., прот. № 3/11.07.2000 г., прот. № 3 / 03.12.2004 г., прот. №2 / 22.02.2008 г., прот. № 4/ 26.03.2010, прот. № 5/29.04.2011 г. 

(2) Корекциите са направени на основание чл. 17 от преходните и заключителни разпоредби на Закона за висшето образование, обнародван в Държавен вестник, бр. 112/27.XII.1995 год.: изм., бр. 28 от 1996 г., бр. 56 от 1997 г.; попр., бр. 57 от 1997 г.; изм., бр. 58 от 1997 г., бр. 60 от 1999 г.; попр. бр. 66 от 1999 г.; изм., бр. 111 и 113 от 1999 г.; изм. и доп. бр. 54 от 2000 г.; изм., бр. 22 от 09.03.2001г., бр. 40 от 19-04. 2002 г.; изм. и доп. бр. 53 от 28.05.2002 г., изм. бр. 48 от 04.06.2004 г., изм. бр. 70 от 10.08. 2004 г., изм. бр. 77 от 27.09.2005 г., изм. бр. 83 от 18.10.2005 г., изм. бр.103 от 23.12.2005 г., изм. бр. 30 от 11.04.2006 г., изм. бр. 36 от 02.05.2006 г., изм. бр.62 от 01.08.2006 г., изм. бр. 108 от 29.12.2006 г., изм. бр. 41 от 22.05.2007 г.

(3) Изменения и допълнения на този правилник се извършват по реда на приемането му.

§ 3. (1) АС приема или одобрява съгласно действащите нормативни актове  и този Правилник вътрешни правилници и правила.

(2) Приетите или одобрените от АС вътрешни правилници и правила са задължителни. Те са приложение към този правилник.

